Il-falsifikazzjoni tal-mediċini baqgħet theddida serja għas-saħħa pubblika fl-UE għal żmien twil wisq. Minn għada, se japplikaw ir-regoli l-ġodda dwar il-karatteristiki ta' sikurezza għall-mediċini li jinbiegħu bir-riċetta tat-tabib fl-UE. Minn issa 'l quddiem, l-industrija se jkollha twaħħal barcode 2-D u apparat kontra t-tbagħbis fuq il-kaxxa tal-mediċini li jinbiegħu bir-riċetta. L-ispiżeriji, inkluż l-ispiżeriji online, u l-isptarijiet se jkollhom jikkontrollaw l-awtentiċità tal-mediċini qabel ma jagħtuhom lill-pazjenti. Dan huwa l-aħħar pass fl-implimentazzjoni tad-Direttiva dwar il-Mediċini Ffalsifikati, adottata fl-2011, bl-għan li tiggarantixxi s-sikurezza u l-kwalità tal-mediċini li jinbiegħu fl-UE. “Fid-9 ta' Frar 2019, se nilħqu stadju importanti ieħor għas-sikurezza tal-pazjenti fl-UE kollha. Kważi seba' snin wara l-adozzjoni tagħha, l-implimentazzjoni tad-Direttiva dwar il-Mediċini Ffalsifikati se titlesta bis-saħħa tal-introduzzjoni ta' karatteristiki ta' verifika minn tarf sa tarf u ta' karatteristiki ta' sikurezza għall-mediċini li jinbiegħu bir-riċetta. Fi kliem ieħor, se jkun meħtieġ li l-ispiżeriji jew l-isptarijiet kollha fl-UE jkollhom sistema li tiffaċilita d-detezzjoni ta' mediċini ffalsifikati u tagħmilha iktar effiċjenti. Filwaqt li jeħtieġ li jsir iktar xogħol wara t-tnedija tas-sistema biex jiġi żgurat li s-sistema l-ġdida tiffunzjona tajjeb fl-UE kollha, jiena ċert li qegħdin nipprovdu livell ieħor ta' sikurezza għaċ-ċittadini biex nipproteġuhom mill-perikli ta' mediċini mhux awtorizzati, mhux effettivi jew perikolużi”, stqarr il-Kummissarju għas-Saħħa u s-Sikurezza tal-Ikel, Vytenis Andriukaitis. “Mill-bidu tal-mandat tiegħi 'l hawn, ħeġġiġt lill-Ministri nazzjonali jimmonitorjaw l-implimentazzjoni ta' din is-sistema l-ġdida u jgħinu lill-partijiet ikkonċernati kollha jħejju għar-regoli l-ġodda li jipprevjenu li l-mediċini ffalsifikati jispiċċaw f'idejn il-pazjenti. Fil-ġimgħat u fix-xhur li ġejjin, is-sistema l-ġdida se tiġi mmonitorjata biex jiġi żgurat li tiffunzjona tajjeb. Madankollu, qiegħed nistenna bil-ħerqa t-tnedija ta' għada minħabba li din hija eżempju ieħor ta' valur miżjud tal-kooperazzjoni tal-UE, lejlet l-elezzjonijiet Ewropej” żied jgħid. Il-mediċini prodotti qabel is-Sibt 9 ta' Frar 2019 mingħajr karatteristiki ta' sikurezza jistgħu jibqgħu fis-suq ukoll sad-data tal-iskadenza tagħhom. Iżda s-sistema l-ġdida ta' verifika minn tarf sa tarf se tirrikjedi li l-persuni awtorizzati (u b'mod partikolari l-ispiżjara u l-isptarijiet) jivverifikaw l-awtentiċità tal-prodotti tul il-katina tal-provvista kollha. Is-sistema l-ġdida se tippermetti lill-Istati Membri jittraċċaw aħjar il-mediċini individwali, b'mod partikolari jekk ikun hemm tħassib dwar mediċina speċifika. Iktar informazzjoni: Ara l-Mistoqsijiet u t-Tweġibiet dwar il-mediċini ffalsifikati Segwina fuq Twitter: @V_Andriukaitis @EU_Health